Cele oor verblyf, vermaak geroskamBheki Cele, minister van polisie. (Foto: GCIS) Die minister van polisie is opnuut in die spervuur, hierdie keer oor sy departement se besteding van miljoene rand aan spyseniering, verblyf en vermaak. ŉ Antwoord op ŉ parlementêre vraag van die DA wys dat sy departement sedert Maart 2019 altesame R1,5 miljard aan verblyf bestee het, nog R42,7 miljoen aan spyseniering en R1,8 miljoen aan vermaak. Volgens die DA kom die besteding terwyl die polisie kla oor sy onvermoë om sy mandaat na te kom – om die landsburgers te beskerm – weens ŉ gebrek aan geld. “Terwyl min. Cele die begroting blaas op spyseniering en verblyf, ly sigbare polisiëring die afgelope jare onder personeel- en begrotingsbesnoeiings. Intussen leef miljoene Suid-Afrikaners permanent in vrees,” sê Andrew Whitfield, die DA se woordvoerder oor polisie. Ook die drukgroep Action Society het uitgevaar oor die geld wat die polisie uitgee – maar ook oor die geld wat nié bestee word nie. Die tesourie het vanjaar ŉ begroting van R110,2 miljard aan die polisie toegeken, hoewel die polisie verlede jaar sy begroting met R4 miljard onderbestee het. “Die minister se onbehoorlike gebruik van geld is net nog ŉ gebied in die bestuur van die polisie waar hy misluk,” sê Ian Cameron, direkteur van gemeenskapsveiligheid by Action Society. “Terwyl hy sy hele gevolg op reis saamneem en by elke moontlike geleentheid in styl wil pronk, het die nasionale forensiese DNS-databasis ŉ agterstand van meer as 180 000 sake en die nasionale register vir seksoortreders is ŉ lys met kwalik enige name daarop.” Cameron sê sommige landelike polisiestasie sluit snags weens ŉ gebrek aan hulpbronne, terwyl hulle dikwels nie eens basiese items soos skryfbehoeftes, gloeilampe of toiletsitplekke het nie. Hy bestempel die besteding as ŉ klap in die gesig van hardwerkende en toegewyde polisielede wat die beste met gebrekkige hulpbronne probeer doen om misdaadslagoffers by te staan. Pleks daarvan om geld te mors, moet die begroting bestee word aan noodsaaklike dienste, die aanstel van bevoegde personeel en die inwerkingstelling van vennootskappe om misdaad te bekamp, sê Cameron. Whitfield sê die DA het begrip dat verblyfkoste uitgawes insluit wat aangegaan word wanneer polisielede weg van die huis af werk. “Die portefeuljekomitee oor polisie moet egter die buitensporige bedrag ondersoek. Dit is eenvoudig verregaande dat die polisie elke dag R1,4 miljoen bestee om polisielede te huisves.” Hy sê die bedrae wat uitgegee word, is ondenkbaar in die lig van ŉ vermindering in personeel terwyl Suid-Afrikaners vermoor, verkrag en vermink word.